
Προς: τα μέλη του Συλλόγου, ΔΟΕ, Συλλόγους Εκπ/κών  Π.Ε.,  στην Διεύθυνση Α’ Αθήνας, συντονιστές σχολικής και προσχολικής αγωγής της περιοχής μας

Θέμα: 19 Ιούλη, στηρίζουμε τον αγώνα των εμποροϋπαλλήλων και των εργαζομένων στην e-food, αγώνα για Αξιοπρεπείς Συλλογικές Συμβάσεις Εργασίας/Κατοχύρωση της Κυριακάτικης Αργίας/Συγκέντρωση KFC Αμπελοκήπων - 19.30 (Κηφισίας και Αλεξάνδρας)
Κανένας στη δουλειά, στα μαγαζιά και τις παραγγελίες στις 19 του Ιούλη! 

19 Ιουλίου στέλνουμε το δικό μας μήνυμα: Θα «παίξουμε» για την δική μας «φανέλα», την αξιοπρέπεια και την δικαιοσύνη στην εργασία.
Την Κυριακή 19 Ιουλίου στηρίζουμε τις απεργίες του Συλλόγου Εμποροϋπαλλήλων Αθήνας και του Σωματείου Εργαζομένων e-food Π. Αττικής, για αξιοπρεπείς Συλλογικές Συμβάσεις Εργασίας, για την υπεράσπιση της κυριακάτικης αργίας και του ελεύθερου χρόνου! 

Στηρίζουμε τις απεργίες ως εργαζόμενες/οι και ως καταναλωτές/τριες! Δεν ψωνίζουμε την Κυριακή, δεν παραγγέλνουμε delivery την Κυριακή το βράδυ την ώρα του τελικού! 

Οι εμποροϋπάλληλοι είναι αντιμέτωποι με τους άθλιους μισθούς, την εντατικοποίηση, τα σπαστά ωράρια, τον εργοδοτικό αυταρχισμό. Οι εργαζόμενοι/ες στην e-food είναι αντιμέτωποι/ες με την επίθεση της εργοδοσίας που αρνείται να υπογράψει ΣΣΕ για τους/τις χιλιάδες εργαζόμενους/ες της επιχείρησης. 

Η e-food μάλιστα, επεκτείνει το καθεστώς των εργολάβων/στολαρχών, δημιουργώντας συνθήκες εκβιασμού και ανασφάλειας, ιδιαίτερα για τους/τις μετανάστ(ρι)ες, ενισχύει την απεργοσπασία επιχειρεί να επιβάλει την επταήμερη εργασία και στα γραφεία, να μετακυλήσει το κόστος της ασφάλειας στους εργαζόμενους. Οι «ντελιβεράδες» εργάζονται στον «γύρο του θανάτου» των δρόμων της Αθήνας και των άλλων μεγάλων πόλεων, μέσα στον καύσωνα, το χαλάζι, κάτω από οποιασδήποτε συνθήκες. 

Είναι περισσότερο από ποτέ αναγκαίο να αγωνιστούμε σε ιδιωτικό και δημόσιο τομέα για: Συλλογικές Συμβάσεις Εργασίας,  Κατοχύρωση της Κυριακής Αργίας, μείωση του εργάσιμου χρόνου, 6ωρο – 5ήμερο – 30ωρο, κατάργηση των σπαστών ωραρίων και σταθερά μηνιαία προγράμματα εργασίας, μόνιμη και σταθερή εργασία, προσλήψεις χωρίς την αθλιότητα των «εργολάβων», πραγματικές αυξήσεις στους μισθούς ώστε να ζούμε με αξιοπρέπεια από μια δουλειά, με κατοχύρωση επιδομάτων και ειδικοτήτων, μέτρα υγιεινής και ασφάλειας στους τόπου δουλειάς, κάλυψη των εργατικών ατυχημάτων/δωρεάν παροχή Μέσων Ατομικής Προστασίας για τους «συνεργάτες»!

Η κάθε μάχη, του κάθε κλάδου είναι μια μάχη για όλες/ους μας. Ενάντια στο σκοτεινό μέλλον των δισεκατομμυρίων για τον πόλεμο (5% του ΑΕΠ που αποφάσισαν στη σύνοδο του ΝΑΤΟ, για την Ελλάδα σημαίνει 12 δις ευρώ τον χρόνο!), της λιτότητας για την ενίσχυση της κερδοφορίας του κεφαλαίου, των αντιλαϊκών συμφώνων σταθερότητας της ΕΕ και της συνταγματικής αναθεώρησης που βάζει «κόφτες» στις δαπάνες για παιδεία, υγεία και αφήνει «ελεύθερες» τις δαπάνες για το χρέος και τον πόλεμο.

Κανένας στη δουλειά, στα μαγαζιά και τις παραγγελίες στις 19 του Ιούλη! 

Στις 19 Ιουλίου στέλνουμε το δικό μας μήνυμα: Θα παίξουμε για την δική μας «φανέλα» την αξιοπρέπειά και την δικαιοσύνη στην εργασία.
Ζωή με δικαιώματα ενάντια στη λιτότητα, την ακρίβεια, την εκμετάλλευση και τον πόλεμο

Η πρόεδρος                                      Ο γραμματέας

                                      Ρέππα Ντίνα                                   Μαρούτας Γιάννης

